钦定古今图书集成/方舆汇编/职方典/第1238卷 > 《论处置城步蛮寇事宜疏》吴宗周
## 钦定古今图书集成/方舆汇编/职方典/第1238卷 > 《论处置城步蛮寇事宜疏》吴宗周

“臣闻此四十八寨，通约不上五六万人，控引广西，襟
带湖广，矫、虔内地，三边皆藩周处郡县，西自岛彝沙
漠海洋，得其人不可使，得其地不可耕也。向来叛服
靡定，屡经剿抚，祇以谿峒险僻，未尝得一处置之方。
故至于今，缓之则豺噬鸱张，干纪而流毒；急之则鸟
惊鱼散，依险而逃诛。”而李再万者，辄敢僭称名号，虔
“刘官军，掳掠印信，荼毒生灵，污蔑妇女，四旁之民，不
胜惨蹙，仁人君子所不忍闻，亦何惜而不为处置，以
活此一方人也！”迩来镇巡等官将受命讨罪，又恐滥
及无罪，遣兵招抚。盖谓肆逆者李再万与胁从有称
号者耳。其馀固有原未入寇，返被再万驱迫不得不
从者。是故诛其首恶，而抚驯其大众，“征之抚之，皆足
以尽一时之良法。贼平奏凯，固可想见矣。但未思裔
狄为患，自古为然，与其征剿抚驯，以尽一时之良法，
不若使之久安而长靖也。臣愚以为莫若因征剿既
平之后，编籍其人民，比依施南、芒部诸宣慰、宣抚长
官司例，为之一二衙门，令诸苗有所弹压，而其官长
者亦惜官禄以传子孙，此上策也。又或不然，莫若量度道里远近，分隶贵州、广西、湖广旧额抚慰司衙门
之附近，分瓜裂辐以杀其乌合之势，此中策也。”二策
果行，上者可使输税服役化而为良民，下者亦可羁
縻使备调遣。富者得与州民通贸易，贫者出四方佣
作衣食，小民有定业，酋长有官职，不费抚谕，不劳征
剿，而苗、獠、吾民各得其所矣。若舍此二策，别求守御
之方，缘苗贼出没路多，官军往往有失机治罪，亦由
未有处置，误陷之耳。今臣以此二策处之，议者或疑
以为苗有官守，是虎而翼，易于叛乱。臣窃以为不然
也。向来无所统摄，时亦能自立渠魁，岂以原无官守
掌管而不能欤？或又曰：“苗性反侧不常，虽”立有官司，
亦不能制，臣亦以为不然也。旧额宣慰诸司之所钤
辖，并武靖等州沿边民款徭丁，初皆苗类，岂以今有
所管而反为叛耶？幸示兵部移咨湖广镇巡等官议
以闻。